ddrg/super_eurlex huggingface dataset:
KIRJALLINEN KYSYMYS E-2296/00 esittäjä(t): Concepció Ferrer (PPE-DE) komissiolle. Yhteisön patentti.



Virallinen lehti nro 072 E , 06/03/2001 s. 0191 - 0192



KIRJALLINEN KYSYMYS E-2296/00 esittäjä(t): Concepció Ferrer (PPE-DE) komissiolle (11. heinäkuuta 2000) Aihe: Yhteisön patentti Tieteellinen tutkimus ja erityisesti teknologian kehitys ovat taloudellista kasvua ja pienten ja keskisuurten yritysten kilpailukykyä vauhdittavat tekijät. Tämän vuoksi teollis- ja tekijänoikeuksien tehokas ja asianmukainen suojaaminen on erittäin tärkeää. Euroopan tämänhetkinen patenttijärjestelmä ei ole ainoastaan monimutkainen käyttää vaan myös hyvin kallis. Lisäksi patenttien korkeita kustannuksia pidetään yleensä yhtenä suurimpana syynä, joka estää niiden laajan käytön Euroopassa. Euroopassa annetuista patenteista 45 prosenttia on alunperin yhdysvaltalaisia ja Yhdysvalloissa annetuista patenteista 15 prosentilla on eurooppalainen alkuperä. Teollis- ja tekijänoikeuksien suojaaminen on monimutkaista, kallista ja hajanaista. Mitä toimia komissio on ehdottanut tilanteen ratkaisemiseksi? Miten ja milloin se aikoo panna nämä toimet täytäntöön? Frederik Bolkesteinin komission puolesta antama vastaus (13. syyskuuta 2000) Yhteisöpatentti on ensisijaisen tärkeä aihe komissiolle. Täydennyksenä valtion ja hallitusten päämiesten Lissabonissa ja Feirassa kokoontuneiden Eurooppa-neuvostojen päätelmille komissio antoi 5 päivänä heinäkuuta 2000 asetusehdotuksen yhteisöpatentista(1). Ehdotetun asetuksen tarkoituksena on luoda yhteisöpatentti, joka on kohtuuhintainen ja takaa teollisuudelle täyden oikeusvarmuuden. Komission ehdotus on näiltä osin sekä kunnianhimoinen että tasapainoinen. Yhteisöpatentin käyttöönoton lopullinen aikataulu riippuu monista tekijöistä, kuten EY:n perustamissopimuksen tarkistamisen etenemisestä siltä osin, kun se koskee sellaisen uuden, keskitetyn yhteisön tuomioistuimen perustamista, jonka tehtävänä olisi käsitellä yhteisöpatenttien pätevyyttä ja rikkomista koskevia riita-asioita. Yhtenäinen tuomioistuinjärjestelmä, joka takaa yhtenäiselle yhteisöpatentille suurimman mahdollisen oikeusvarmuuden, on yhteisöpatentin onnistumisen keskeisimpiä edellytyksiä. (1) KOM(2000) 412 lopullinen.
KIRJALLINEN KYSYMYS E-1654/00 esittäjä(t): Concepció Ferrer (PPE-DE) komissiolle. Kasviöljyjen tuonti Turkista.



Virallinen lehti nro 081 E , 13/03/2001 s. 0067 - 0067



KIRJALLINEN KYSYMYS E-1654/00 esittäjä(t): Concepció Ferrer (PPE-DE) komissiolle (29. toukokuuta 2000) Aihe: Kasviöljyjen tuonti Turkista Euroopan komission asetus 2828/93(1) velvoittaa jäsenvaltioita hyväksymään kaikki välttämättömät toimenpiteet sen takaamiseksi, että ruokaöljyjen käyttö ja käyttötarkoitus tarkastetaan ja vapaaseen liikkeeseen luovutettuja rasvoja ei varastoida yhdessä muiden tuotteiden kanssa. Erään Turkista peräisin olevan kasviöljyerän maahantuonnin yhteydessä epäiltiin rikotun kansanterveysmääräyksiä ja näyttää siltä, että kyseisessä tapauksessa ei ollut suoritettu kaikkia yhteisön säännöstön edellyttämiä tarkastuksia. Sanomalehtitietojen mukaan Espanjan valtion verovirasto (Agencia Tributaria del Estado) tunnusti kesäkuussa 1999 näiden tarkastusten laiminlyömisen. Tiesikö komissio näitä seikkoja? Jos tiesi, mihin toimiin komissio on ryhtynyt tilanteen korjaamiseksi? (1) EYVL L 258, 16.10.1993, s. 15. Franz Fischlerin komission puolesta antama vastaus (19. heinäkuuta 2000) Komissio ei ole tietoinen arvoisan parlamentin jäsenen esille ottamista seikoista. Jotta voisimme antaa yksityiskohtaisemman vastauksen, pyydämme kysyjää toimittamaan lisätietoja. Tässä yhteydessä komissio haluaisi huomauttaa, että CN-koodeihin 1515 90 59 ja 1515 90 99 kuuluvien tuotteiden käytön ja/tai käyttötarkoituksen tarkastusta koskevista yhteisistä yksityiskohtaisista säännöistä 15 päivänä lokakuuta 1993 annetussa komission asetuksessa (ETY) N:o 2828/93, johon kysyjä viittaa, ei säädetä kansanterveydestä.
KIRJALLINEN KYSYMYS E-1820/00 esittäjä(t): Bart Staes (Verts/ALE) komissiolle. Euroopan ihmisoikeussopimus ja perusoikeuskirja.



Virallinen lehti nro 081 E , 13/03/2001 s. 0097 - 0098



KIRJALLINEN KYSYMYS E-1820/00 esittäjä(t): Bart Staes (Verts/ALE) komissiolle (9. kesäkuuta 2000) Aihe: Euroopan ihmisoikeussopimus ja perusoikeuskirja Kölnin Eurooppa-neuvosto katsoi, että perusoikeuksien ensiarvoisen tärkeää merkitystä ja niiden kattavuutta unionin kansalaisten kannalta lujitettaisiin näkyvästi perusoikeuskirjan avulla. Oikeusoppineet ihmettelevät kuitenkin mikä on perusoikeuskirjan suhde Euroopan ihmisoikeussopimukseen. He ehdottavat unionin alistamista Euroopan ihmisoikeustuomioistuimen antamien lopullisten tuomioiden tuomiovallan alle, jotta ihmisoikeudet Euroopan mantereella eivät murenisi. 1. Onko komissio valmis alistamaan unioni Euroopan ihmisoikeustuomioistuimen lopullisten tuomioiden tuomiovallan alle? Jos vastaus on kielteinen, miksi komissio ei ole siihen valmis? 2. Katsooko komissio, että perusoikeuskirja ei johda ihmisoikeuksien murenemiseen Euroopan mantereella? Miten komissio perustelee juridisesti käsityksensä, että perusoikeuskirja ei johda Euroopan ihmisoikeussopimuksen murenemiseen? António Vitorinon komission puolesta antama vastaus (19. syyskuuta 2000) 1. Komissio haluaa muistuttaa arvoisaa parlamentinjäsentä siitä, että se on useaan otteeseen kannattanut yhteisön liittymistä ihmisoikeuksien ja perusvapauksien suojaamiseksi tehtyyn yleissopimukseen. Liittymisen myötä yhteisön toimet tulisivat saman ulkoisen valvonnan alaisiksi kuin jäsenvaltioiden toimet. Komissio katsoo, että yhteisön liittyminen ihmisoikeussopimukseen on ajankohtainen kysymys. Tämä edellyttää kuitenkin perussopimusten muuttamista(1). 2. Komissio pitää Euroopan unionin peruskirjan laatimista erittäin tärkeänä tehtävänä. Näin voidaan kaikki unionin suojelemat perusoikeudet koota yhteen asiakirjaan, mikä lisää merkittävästi oikeusvarmuutta. Komissio myöntää, että peruskirjassa mainittuja perusoikeuksia on tulkittava yhdenmukaisesti silloin kun ne vastaavat edellä mainitussa Euroopan ihmisoikeussopimuksessa mainittuja oikeuksia. Komissio ei näin ollen voi yhtyä arvoisan parlamentinjäsenen kovin pessimistiseen näkemykseen. (1) Ks. yhteisöjen tuomioistuimen lausunto, 28. maaliskuuta 1996, Kok. 1996, I-1759.
KIRJALLINEN KYSYMYS E-2372/00 esittäjä(t): Glyn Ford (PSE) komissiolle. Korottomien lainojen takaisinmaksu.



Virallinen lehti nro 081 E , 13/03/2001 s. 0193 - 0193



KIRJALLINEN KYSYMYS E-2372/00 esittäjä(t): Glyn Ford (PSE) komissiolle (13. heinäkuuta 2000) Aihe: Korottomien lainojen takaisinmaksu Onko komissio tietoinen tiettyjen huonomaineisten rahoituslaitosten toiminnasta, jossa tarjotaan korottomia lainoja noin vuodeksi kulutushyödykkeiden ostamista varten? Myöhemmin vaaditaan kuitenkin allekirjoitettavan sopimus lainan takaisinmaksusta kahden tai kolmen vuoden aikana ja tehdään lainan takaisinmaksu sovitun ajan kuluessa mahdollisimman hankalaksi. Aikooko komissio ehdottaa tämän toiminnan kieltävää lainsäädäntöä? David Byrnen komission puolesta antama vastaus (13. syyskuuta 2000) Komissiolle ei ole ilmoitettu arvoisan kysyjän mainitsemasta toiminnasta. Ongelmana näyttäisivät olevan korotonta lainaa tarjoaviin ilmoituksiin liittyvät harhaanjohtavat takaisinmaksuaikataulut, joita lopullisessa takaisinmaksusopimusehdotuksessa ei pidetä voimassa. Ongelmaa voidaan tarkastella eri näkökulmista. Kulutusluotoista 22. joulukuuta 1986 annetun neuvoston direktiivin 87/102/ETY(1) 3 artiklassa on yksiselitteinen viittaus harhaanjohtavasta mainonnasta 10. syyskuuta 1984 annettuun neuvoston direktiiviin 84/450/ETY(2) sekä sopimatonta mainontaa koskeviin sääntöihin ja periaatteisiin. Direktiivin 87/102/ETY 4 artiklan 2 kohdan mukaan aikataulu on laadittava kirjallisena, ja saman direktiivin 8 artiklan mukaan kuluttajalla on oikeus täyttää luottosopimuksen mukaiset velvoitteensa ennen sopimuksessa määrättyä ajankohtaa. Direktiivin 2 artiklan 1 kohdan c ja g alakohdan nojalla direktiivin soveltamisalan ulkopuolelle voidaan jättää luotot, jotka myönnetään tai annetaan käytettäväksi perimättä korkoa tai muita maksuja, ja luottosopimukset, joiden mukaan kuluttajan on maksettava luotto takaisin enintään tietyssä määrässä eriä enintään 12 kuukauden pituisen määräajan kuluessa. Käytännössä yksikään jäsenvaltio ei ole soveltanut näitä poikkeuksia. Kysyjän mainitsema ongelma olisi saatettava niiden kyseisen jäsenvaltion viranomaisten käsiteltäväksi, jotka vastaavat maassa kulutusluottoihin ja sopimattomaan mainontaan sovellettavien säännösten valvonnasta. (1) EYVL L 42, 12.2.1987. (2) EYVL L 250, 19.9.1984.
KIRJALLINEN KYSYMYS E-1812/00 esittäjä(t): Nuala Ahern (Verts/ALE) komissiolle. Sellafieldin toiminnasta Irlannille aiheutuvia radiologisia vaikutuksia koskevat tutkimukset.



Virallinen lehti nro 072 E , 06/03/2001 s. 0122 - 0123



KIRJALLINEN KYSYMYS E-1812/00 esittäjä(t): Nuala Ahern (Verts/ALE) komissiolle (8. kesäkuuta 2000) Aihe: Sellafieldin toiminnasta Irlannille aiheutuvia radiologisia vaikutuksia koskevat tutkimukset Voiko komissio pyytää Ison-Britannian, Pohjois-Irlannin ja Irlannin turvallisuusviranomaisilta kopioita kaikista vuodesta 1980 lähtien tehdyistä tutkimuksista, joissa käsitellään Sellafieldin toiminnasta Irlannille aiheutuvia radiologisia vaikutuksia? Aikooko komissio perustaa arviointipaneelin käsittelemään näiden raporttien luotettavuutta ja niiden nykyistä merkitystä? Margot Wallströmin komission puolesta antama vastaus (19. heinäkuuta 2000) Komissio voi Euratomin perustamissopimuksen 37 artiklan nojalla antaa lausunnon jätteen käsittelyä koskevien suunnitelmien mahdollisista vaikutuksista toisen jäsenvaltion alueella. Euratomin perustamissopimuksen 36 artiklassa puolestaan määrätään, että jäsenvaltiot antavat komissiolle määräajoin tietoja, jotka perustuvat 35 artiklassa tarkoitettuun vesistöjen, ilman ja maaperän radioaktiivisuustason jatkuvaan valvontaan. Euratomin perustamissopimuksessa tai siitä johdetussa lainsäädännössä kansallisia viranomaisia ei velvoiteta tekemään lisätutkimuksia esimerkiksi Sellafieldin ydinvoimalan radiologisista vaikutuksista. Näin ollen komissiolla ei ole velvollisuutta tarkastella tai arvioida kyseisten tutkimusten luotettavuutta ja ajantasaisuutta. Komissio aikoo kuitenkin pyytää Irlannin ja Yhdistyneen kuningaskunnan viranomaisia ilmoittamaan, onko mainittuja tutkimuksia tehty ja miten niiden tulokset ovat saatavilla. Lisäksi komissio on parhaillaan käynnistämässä laajaa kaksivuotista tutkimusta Pohjois-Euroopan vesistöjen radioaktiivisuuden arvioimiseksi kaiken saatavilla olevan tiedon pohjalta. Tutkimus saattaa ajan tasalle 15 vuotta sitten tehdyn vastaavanlaisen arvioinnin (Marína), ja uudessa tutkimuksessa otetaan huomioon kansalliset tutkimusten ja arviointien tulokset.
KIRJALLINEN KYSYMYS E-1726/00 esittäjä(t): Nuala Ahern (Verts/ALE) komissiolle. Nestemäisen radioaktiivisen jätteen varasto Sellafieldissä Yhdistyneessä kuningaskunnassa ja arviointi sen vaarallisuudesta naapurijäsenvaltioille.



Virallinen lehti nro 081 E , 13/03/2001 s. 0081 - 0081



KIRJALLINEN KYSYMYS E-1726/00 esittäjä(t): Nuala Ahern (Verts/ALE) komissiolle (31. toukokuuta 2000) Aihe: Nestemäisen radioaktiivisen jätteen varasto Sellafieldissä Yhdistyneessä kuningaskunnassa ja arviointi sen vaarallisuudesta naapurijäsenvaltioille Cumbriaan Sellafieldissä Yhdistyneessä kuningaskunnassa on kerätty ja varastoitu nestemäistä korkea-aktiivista radioaktiivista jätettä, jota syntyy, kun käytettyä säteilytettyä ydinpolttoainetta jälleenkäsitellään. Minkälainen arvio on tehty nestemäisen jätteen vaarallisuudesta naapurijäsenvaltioille? Margot Wallströmin komission puolesta antama yhteinen vastaus kirjallisiin kysymyksiin E-1726/00 ja E-1727/00 (20. heinäkuuta 2000) Nestemäisen radioaktiivisen jätteen varasto Sellafieldissa on toiminut vuodesta 1950. Kun korkea-aktiivista jätettä alettiin vitrifioida Windscalen vitrifiointilaitoksessa vuonna 1990, Yhdistynyttä kuningaskuntaa pyydettiin toimittamaan tätä laitosta koskevia yleisiä tietoja Euratomin perustamissopimuksen 37 artiklan mukaisesti, ja komissio antoi asiaa koskevan lausunnon. Yleisissä tiedoissa selostettiin myös suunnitteluperustaonnettomuus, tässä tapauksessa korkea-aktiivisen jätteen syöttösäiliön jäähdytyslaitteiston rikkoutuminen. Arviossa tultiin siihen johtopäätökseen, etteivät tämäntyyppiset ja tämän suuruiset vahingossa tapahtuvat päästöt aiheuta Irlannin tai muiden jäsenvaltioiden väestölle sellaista säteilyannosta, että se olisi ihmisten terveyden kannalta merkittävää. Valtiollisen ydinpolttoaineyhtiön (British Nuclear Fuel Limited, BNFL) omistaman Sellafieldin laitoksen korkea-aktiivisen nestemäisen jätteen varaston turvallisuus tarkastettiin myöhemmin uudelleen (HM Nuclear Installations Inspectorate, helmikuu 2000); tämän tarkastuksen tiedot eivät anna aihetta edellä mainitun arvion muuttamiseen. Asianomaisen jäsenvaltion on vaadittava, että Yhdistyneen kuningaskunnan Atomic Energy Authority (Dounreay), Compagnie générale des matières nucléaires (La Hague), Commissariat à l'Energie Atomique (Marcoule) sekä Karlsruhen Forschungscentrum suorittavat käytössä oleville säiliöille vastaavanlaisen tutkimuksen, jossa tarkastellaan väestön mahdollista altistumista päästöille sekä päästöjen terveysvaikutuksia. Vaikka säiliöissä on lukuisia eristyskerroksia, jokien ja meriveden radioaktiivisuuspitoisuus voi nousta merkittävästi säiliöiden rikkoontuessa. Tämän vuoksi ihmisille aiheutuneiden haittojen lisäksi on syytä tutkia myös ympäristölle aiheutuvia haittoja. Komissio on käynnistänyt alueen eläimiin ja kasveihin kohdistuvia vaikutuksia sekä näihin vaikutuksiin liittyviä ekologisia haittoja koskevan tutkimusohjelman, jonka avulla pyritään laatimaan suojelustandardien määrittelyn edellyttämät perusteet ja menetelmät ympäristön laatustandardien määrittämiseksi. Kyseisiä standardeja voidaan soveltaa arvioitaessa merkittävien nestemäisen radioaktiivisen jätteen päästöjen seurauksia.
KIRJALLINEN KYSYMYS E-1997/00 esittäjä(t): Isidoro Sánchez García (ELDR) komissiolle. Euroopan investointipankin myöntämät yksittäiset lainat Kanariansaarilla.



Virallinen lehti nro 081 E , 13/03/2001 s. 0128 - 0129



KIRJALLINEN KYSYMYS E-1997/00 esittäjä(t): Isidoro Sánchez García (ELDR) komissiolle (21. kesäkuuta 2000) Aihe: Euroopan investointipankin myöntämät yksittäiset lainat Kanariansaarilla Mikä oli Euroopan investointipankin myöntämien yksittäisten lainojen kokonaismäärä Kanariansaarilla kaudella 19941999? Mille aloille ja tahoille tämä rahoitus osoitettiin? Pedro Solbes Miran komission puolesta antama vastaus (27. heinäkuuta 2000) Euroopan investointipankki (EIP) on ilmoittanut komissiolle myöntäneensä vuosina 19941999 yksittäisiä lainoja Kanariansaarille yhteensä 363,41 miljoonaa euroa. Lainat suuntautuivat seuraaville aloille: teleliikenne, vesihuolto ja saarten neljän lentokentän parannustyöt. Lainojen tarkoituksena oli turvata mantereen ja saarten jatkuva yhteys sekä parantaa infrastruktuuria, mistä olisi hyötyä sekä saarten väestölle että matkailualalle, jonka merkitys saarten taloudessa on suuri. Lainat jakaantuivat seuraavasti: >TAULUKON PAIKKA> Lisäksi EIP toteaa, että samana aikana sen globaalilainaohjelmasta rahoitettiin 158 pk-yrityksen investointeja yhteensä 133,04 miljoonalla eurolla.
KIRJALLINEN KYSYMYS E-1709/00 esittäjä(t): Diana Wallis (ELDR) komissiolle. Rahoituspalveluiden etämarkkinointi ja sähköinen kaupankäynti: tiedonantovaatimusten yhdenmukaisuus komission direktiiviehdotuksissa.



Virallinen lehti nro 072 E , 06/03/2001 s. 0102 - 0103



KIRJALLINEN KYSYMYS E-1709/00 esittäjä(t): Diana Wallis (ELDR) komissiolle (29. toukokuuta 2000) Aihe: Rahoituspalveluiden etämarkkinointi ja sähköinen kaupankäynti: tiedonantovaatimusten yhdenmukaisuus komission direktiiviehdotuksissa Komission direktiiviehdotukset yllä mainituista aiheista sisältävät määräyksiä tiedoista, joita palveluiden tarjoajien on annettava kuluttajille. Selventäisikö komissio erityisesti rahoituspalveluiden on-line toimittajien osalta, mitä kyseisillä tiedonantovaatimuksilla tarkasti ottaen tarkoitetaan? Mitä lisätoimia komissio on toteuttanut taatakseen näiden kahden direktiivin tiedonantoantovaatimusten yhdenmukaisuuden? Kun direktiivit vihdoin hyväksytään, sovelletaanko jompaa kumpaa direktiiviä ensisijaisesti, jos direktiiveissä on keskenään ristiriitaisia määräyksiä Internet-rahoituspalveluiden tarjoajien tiedonantovelvollisuuksista? Frederik Bolkesteinin komission puolesta antama vastaus (27. heinäkuuta 2000) Kuluttajille tarjottavaan on line -rahoituspalvelusopimukseen sovelletaan rahoituspalveluiden etämyynnistä kuluttajille annettavassa direktiivissä asetettavia tiedonantovaatimuksia(1). Sähköisestä kaupankäynnistä annettavaan direktiiviin(2) sisältyvät tiedotusvaatimukset ovat joko yleisiä (5 artikla palvelujen tarjoajasta) tai erityisiä (6 artikla ja 7 artiklan 1 kohta kaupallisesta viestinnästä ja 10 artikla sopimuksista). Näitä vaatimuksia sovelletaan vain tietoyhteiskunnan palvelujen tarjoamiseen sekä epäjohdonmukaisuuden välttämiseksi muiden yhteisön lainsäädännössä säädettyjen tiedonantovaatimusten lisäksi. (1) KOM(98) 468 lopullinen. (2) KOM(98) 586 lopullinen.
KIRJALLINEN KYSYMYS P-2098/00 esittäjä(t): Elspeth Attwooll (ELDR) komissiolle. Amnesie Shellfish Poison.



Virallinen lehti nro 089 E , 20/03/2001 s. 0148 - 0149



KIRJALLINEN KYSYMYS P-2098/00 esittäjä(t): Elspeth Attwooll (ELDR) komissiolle (16. kesäkuuta 2000) Aihe: Amnesie Shellfish Poison Euroopan komission pysyvä eläinlääkintäkomitea päätti 15. joulukuuta 1999 pitämässään kokouksessa perustaa työryhmän, jonka tehtävänä on tutkia testausmenetelmiä kampasimpukoista löytyneen uuden merellisen toksiinin (Amnesie Shellfish Poison eli ASP) havaitsemiseksi. Onko työryhmä saanut tutkimuksensa päätökseen ja jos on, niin voiko pysyvä eläinlääkintäkomitea esittää pikaisesti ehdotuksia ASP:tä käsittelevän direktiivin 97/61/EY(1) muuttamiseksi? Direktiivin määräyksiä tulisi selkiinnyttää, ja ennen kaikkea tulisi määrätä selkeät standardit kampasimpukoiden testauksesta jäsenvaltioissa. Myöntääkö komissio, että menettelyt tällä alueella vaihtelevat suuresti jäsenvaltioiden välillä ja että tämä muodostaa vakavan uhan kampasimpukoiden sisämarkkinoiden toimivuudelle? (1) EYVL L 295, 29.10.1997, s. 35. David Byrnen komission puolesta antama vastaus (13. heinäkuuta 2000) Pysyvä eläinlääkintäkomitea päätti 15. joulukuuta 1999 pitämässään kokouksessa perustaa asiantuntijaryhmän sekä kuulla merellisiä biotoksiineja käsitteleviä yhteisön ja jäsenvaltioiden vertailulaboratorioita ASP-toksiinin (amnesic shellfish poisoning) esiintymisestä äyriäisissä, erityisesti kampasimpukoissa, ja toksiinin anatomisesta jakautumisesta simpukoiden syötäviin osiin. Asiantuntijaryhmä kokoontui Brysselissä 17. helmikuuta 2000 ja valmisteli päätelmäluonnoksen käsiteltäväksi yhteisön kansallisten vertailulaboratorioiden täysistunnossa. Vertailulaboratorioiden kokous pidettiin 15.17. maaliskuuta 2000, ja siellä suhtauduttiin positiivisesti asiantuntijaryhmän päätelmäluonnokseen mutta katsottiin, että eläinten välisiä eroja koskevien tietojen perusteella työryhmän olisi tehtävä lisäarviointi, jossa otetaan huomioon käynnissä olevien tieteellisten tutkimusten tulokset asiasta. Ryhmä kokoontuu uudelleen, kun nämä tieteelliset tiedot ovat saatavilla. Komissio toivoo, että tämä tapahtuu tänä syksynä. Komissio on tietoinen jäsenvaltioiden välisistä eroista analyyttisten testien soveltamisessa mutta myös siitä, että asiaa koskevat tieteelliset tiedot ovat epätäydellisiä. Tämän vuoksi eri asiantuntijat ovat kahden viime vuoden aikana työskennelleet aiheen parissa merellisiä biotoksiineja käsittelevän yhteisön vertailulaboratorion koordinoimana. Kun lopulliset päätelmät ovat saatavilla, komissio harkitsee, onko lainsäädäntöehdotus tarpeen.
KIRJALLINEN KYSYMYS E-2898/00 esittäjä(t): Paul Rübig (PPE-DE) komissiolle. Energiantuotantoyhtiö Energie AG:n omistussuhteet.



Virallinen lehti nro 081 E , 13/03/2001 s. 0221 - 0221



KIRJALLINEN KYSYMYS E-2898/00 esittäjä(t): Paul Rübig (PPE-DE) komissiolle (14. syyskuuta 2000) Aihe: Energiantuotantoyhtiö Energie AG:n omistussuhteet Itävallan Oberösterreichin osavaltio omistaa energiantuotantoyhtiö Energie AG:n kokonaan. Sähkömarkkinoiden vapautuminen pakottaa energiantuottajat kuitenkin muodostamaan laajempia yksiköitä, jotta ne voivat alentaa kustannuksia, lisätä markkinaosuuttaan ja säilyttää asiakkaansa. Oberösterreichin maapäivät on tästä syystä päättänyt myydä 25,1 prosentin suuruisen osuuden Energie AG:stä. Päätös merkitsee kuitenkin myös sitä, että ydinenergiaa käyttävät sähköntuottajat eivät voi esittää tarjouksia. Päätöksen johdosta vain itävaltalaiset sähköyhtiöt voivat esittää tarjouksia edellä mainitusta 25,1 prosentin osuudesta. Muiden jäsenvaltioiden sähköyhtiöille tämä ei ole mahdollista. Onko tällainen menettely yhdenmukainen yhteisön lainsäädännön kanssa? Ovatko näiden ehtojen perusteella tehdyt sopimukset laillisia yhteisön lainsäädännön mukaan? Frederik Bolkesteinin komission puolesta antama vastaus (6. lokakuuta 2000) Komissio pyytää kunnianarvoisaa jäsentä tutustumaan vastaukseen, jonka komissio antoi hänen kirjalliseen kysymykseensä E-2182/00(1). Sama vastaus on voimassa edelleen. (1) Katso sivu 168.
KIRJALLINEN KYSYMYS P-1987/00

esittäjä(t): Eija-Riitta Korhola (PPE-DE) neuvostolle

(13. kesäkuuta 2000)

Aihe: Uskonnollisten vähemmistöjen asema Pakistanissa

Kenraali Musharrafiin kohdistuu yhä kasvavia paineita uskonnollisten puolueiden taholta. Musharraf on luvannut tehdä suurisuuntaisia uudistuksia uskonnollisten vähemmistöjen tilanteen parantamiseksi Pakistanissa, mutta nyt häntä vaaditaan luopumaan näistä hankkeista. Hän on painostuksen vuoksi suostunut luopumaan hallinnollisesta uudistuksesta koskien jumalanpilkkatapausten rekisteröintiä. Tästä ilmoitettiin 16. toukokuuta 2000, vain kaksi viikkoa sen jälkeen kun rekisteröitiin uusi jumalanpilkkatapaus, jossa syytettiin Faisalabadista olevaa 27-vuotiasta kristittyä, Kungri Masihia. Myös Pashurista kotoisin olevat kristityt veljekset Rasheed ja Salem Masih tuomittiin 35 vuoden vankeusrangaistuksiin jumalanpilkasta toukokuun alussa. Mainitut kolme miestä ovat tuoreimmat uhrit, joita pitkään jatkunut jumalanpilkkalakien väärinkäyttö on tuottanut.

Onko neuvosto tietoinen näistä tapauksista, ja onko se esittänyt vetoomuksia näiden miesten puolesta? Aikooko neuvosto rohkaista kenraali Musharrafia jatkamaan muitakin uudistushankkeitaan, joista voidaan mainita yhteisvaalijärjestelmän voimaansaattaminen ja madrassah-koulujen (Koraani-koulut) uudistaminen?

Vastaus

(28. syyskuuta 2000)

Neuvosto on tietoinen arvoisan parlamentin jäsenen kysymyksessä esitetyistä yleisistä ongelmista ja erityisesti sotilasjohtaja Musharrafin haluttomuudesta uudistaa Pakistanin jumalanpilkkalakia. Neuvosto ei kuitenkaan toistaiseksi ole keskustellut Rasheed ja Saleem Masihin tapauksista.

Kuten tiedätte, Euroopan unionin ja Pakistanin välinen säännöllinen poliittinen vuoropuhelu samoin kuin EU:n ja Pakistanin välisen yhteistyösopimuksen allekirjoittamisprosessi on keskeytetty kenraali Musharrafin tehtyä sotilaskaappauksen, jolla Pakistanin demokraattisesti valittu hallitus syöstiin vallasta lokakuussa 1999. Neuvosto aikoo kuitenkin jatkossakin ottaa esiin suvaitsevaisuuden, uskonnonvapauden ja vähemmistöjen oikeudet Pakistanissa aina kun siihen tulee sopiva tilaisuus. Myös EU:n edustustojen päälliköt Islamabadissa ovat aiemmin ottaneet yksittäisissä ihmisoikeusongelmissa suoraan yhteyttä Pakistanin viranomaisiin, ja he tulevat tekemään niin myös tulevaisuudessa. Kenraali Musharraf esitti äskettäin Seerat-konferenssissa pitämässään puheessa kesäkuun puolivälissä islamin uskonnollisille johtajille vetoomuksen kiinnittää aiempaa enemmän huomiota ihmisoikeuksiin ja lopettaa lahkojen väliset väkivaltaisuudet maassa. Neuvosto toivoo tämän tuottavan parempia tuloksia.

Unioni jatkaa myös monenvälisellä tasolla ponnistelujaan uskontoon tai vakaumukseen perustuvan suvaitsemattomuuden ja väkivallan torjumiseksi. Tähän liittyen jäsenvaltiot tukivat äskettäin yhdessä Irlannin esittämää päätöslauselmaa kaikkien uskonnollisen suvaitsemattomuuden ja uskontoon tai vakaumukseen perustuvan syrjinnän muotojen torjumiseksi annetun julkilausuman täytäntöönpanosta. Päätöslauselma hyväksyttiin yksimielisesti Yhdistyneiden Kansakuntien ihmisoikeustoimikunnan 56. kokouksessa (20.3.28.4.2000).